section_heading: Povijest
paragraph_text: Kako u vrijeme osnivanja župe u Docu nije bilo crkve bogoslužje se obavljalo na otvorenom, a kasnije u kapelici. Nakon što su franjevci dobili dopuštenje za gradnju, u rujnu 1853. postavljen je kamen-temeljac, a već sljedeće godine je dovršena gradnja crkve, bez zvonika, pod vodstvom graditelja Ivana Drinovca. Prvi zvonik izgrađen je nakon dolaska austrougarske uprave, a drugi krajem 19. stoljeća. Crkva je tijekom 20. stoljeća više puta dograđivana i obnavljana. Župna kuća izgrađena je 1902. godine, nakon 1945. komunističke vlasti su u kuću uselili stanare koji su tu živjeli do 1970. godine. Za vrijeme rata 1990-ih, crkva je s orguljama, vitrajima, oltarima i kompletnim interijerom u potpunosti devastirana, a župna kuća je opljačkana i uništena. U sanaciju župne crkve se krenulo 1997. godine kada su sanirani uništeni krov i prozori.